Едвард Вайда є америцькый языкознатель русинського походженя, знамый дякуючи своюй роботї над предложенов Дене-єнісейськов языковов фаміліёв, цїлём чого є довести, же кетськый язык у Сібірї має общого языкового предка з языками На-Дене в Сївернуй Америцї. Зачав ся занимати кетськым у 90. роках, по роспадови Совєтського союзу; мав інтервю з носителями кетського на Нїмцях, пак пушов до Томска в югозападнуй Сібірї, жебы там робити в теренї. У авґустї 2008. ун став перьвым Сївероамеричаном, котрый навщивив кетську утцюзнину в Туруханськум районї (Красноярськый край, сїверно-середня Сібірь), де інтензівно робив з носителями щезаючого языка. Вайдова статя «Сібірська капча з языками На-Дене» была опублікована в 2010 у Антрополоґічных записках Аласького універзітету.